
Čeprav o pomladi še ne moremo govoriti in letošnja dolgotrajna zima še kar kaže svoje zobe, pa se je prvo spomladansko cvetenje že začelo. Pa ne na s soncem obsijanih travnikih ali gozdovih, ampak na naših cestah. Te v teh dneh kažejo posledice dolgotrajnega mraza, delovanja snega, vode in ledu in bolj kot na ceste spominjajo na razrite njive, po katerih se le s težavo prebijajo vozniki. Seveda čutijo posledice takšne vožnje tudi naši jekleni konjički, zagotovo pa tudi drugi udeleženci v prometu - tudi pešci, ki jim koščki asfalta, peska in še česa letijo pod noge ali pa še kam drugam. 


O tem, da bodo cestarji takoj, ko jim bo vreme spet naklonjeno, poprijeli za lopate in začeli s popravili, lahko le sanjamo. Doslej se kaj takega še ni zgodilo in verjetno se tudi letos ne bo. Pa čeprav so letos pridelki zime na naših cestah toliko bolj obilni in bomo njene posledice zagotovo čutili še dolgo. Kljub temu upamo, da bodo odgovorni uvideli, da so ceste, kakršne je naredila letošnja zima, lahko zelo nevarne. Zagotovo je bilo zaradi njih že precej prometnih nesreč, še več jih bo, ko se bo otoplilo. Zato naj bo tokratna bodica namenjena vsem, ki jim je naložena skrb za ceste, da se jih lotijo čimprej. V dobro nas vseh.


